10 जून को खेला जाएगा खिताबी मुकाबला, इंटर छठी और सिटी दूसरी बार फाइनल में पहुंची
UEFA Champions League Final between Manchester City and Inter Milan on June 10 UEFA चैंपियंस लीग फाइनल... मैनचेस्टर सिटी Vs इंटर मिलान: 10 जून को खेला जाएगा खिताबी मुकाबला, सिटी दूसरी और इंटर छठी बार फाइनल में पहुंचा
UEFA चैंपियंस लीग का फाइनल मुकाबला 10 जून को इस्तांबुल में इंटर मिलान और मैनचेस्टर सिटी के बीच खेला जाएगा। सेमीफाइनल में मैनचेस्टर सिटी ने डिफेंडिंग चैंपियन रियल मैड्रिड और इंटर मिलान ने AC मिलान को हराकर लीग के फाइनल में प्रवेश किया। इंटर छठी बार और सिटी दूसरी बार लीग के फाइनल में पहुंची है।
चैंपियंस लीग का सेमीफाइनल मुकाबला दो लेग में खेला जाता है। दोनों लेग में जो टीम ज्यादा गोल करती है, वो फाइनल में पहुंच जाती है।
सेमीफाइनल में मैनचेस्टर सिटी ने रियल मैड्रिड को हराया 
इंग्लैंड के फुटबॉल क्लब मैनचेस्टर सिटी ने बुधवार (17 मई) देर रात डिफेंडिंग चैंपियन रियल मैड्रिड को हराया। सिटी ने मैड्रिड को सेमीफाइनल के दूसरे लेग में 4-0 से हराया। इससे पहले दोनों टीमों के बीच पहला लेग 1-1 से से ड्रॉ रहा था। इस तरह सिटी ने सेमीफाइनल को कुल 5-1 से जीतकर फाइनल में जगह बनाई।
सेमीफाइनल में इंटर मिलान ने AC मिलान को हराया 
इटली के फुटबॉल क्लब इंटर मिलान ने मंगलवार (16 मई) देर रात अपने ही देश के क्लब AC मिलान को हराया। इंटर ने AC मिलान को सेमीफाइनल के दूसरे लेग में 1-0 से हराया। इससे पहले उसने पहला लेग 2-0 से अपने नाम किया था। इस तरह इंटर ने सेमीफाइनल को कुल 3-0 से जीतकर फाइनल में जगह बनाई।
मिलान ने तीन बार ट्रॉफी जीती
इंटर मिलान ने तीन बार लीग की ट्रॉफी जीती है। आखिरी बार 2010 में वह खिताब जीतने में कामयाब रहे थे। इंटर मिलान की टीम अब तक तीन बार चैंपियंस लीग जीती है। उसने 1964, 1965 और 2010 में खिताब अपने नाम किया था। वहीं, 1967 और 1972 टीम उपविजेता रही थी।
सिटी को अब तक इंतजार
मैनचेस्टर सिटी की टीम लीग इतिहास में केवल एक बार 2020-21 सीजन में फाइनल में पहुंची थी। लेकिन, उसे यहां चेल्सी के हाथों हार मिली थी और वह उपविजेता बनी थी।
रियल मैड्रिड लीग की सबसे सफल टीम 
रियल मैड्रिड लीग की सबसे सफल टीम है। उसने अब तक 14 बार खिताब अपने नाम किया है, जबकि 4 बार उपविजेता रही है। AC मिलान इस लिस्ट में दूसरे नंबर पर है। उसने सात बार टाइटल जीता है। वहीं लिवरपूल और बायर्न म्यूनिख ने 6-6 बार खिताब अपने नाम किया है।
1955-56 से खेली जा रही है UEFA चैंपियंस लीग
दुनिया की सबसे बड़ी फुटबॉल लीग ‘चैंपियंस लीग’ का यह 31वां सीजन है। जिसका चैंपियन 10 जून को मिला जाएगा। लीग की शुरुआत 1955-56 में हुई थी। तब यूरोपियन यूनियन ऑफ फुटबॉल एसोसिएशन (UEFA) द्वारा आयोजित लीग का नाम यूरोपियन चैंपियंस कप था। 1992 में नाम बदलकर UEFA चैंपियंस लीग कर दिया गया। इस सीजन में इसमें 32 टीमें हिस्सा ली थी। इन टीमों को 8 ग्रुप में बांटा गया था।
